Ehdotus on suhteellisuusperiaatteen mukainen. Suunnitelluissa toimenpiteissä noudatetaan periaatteita, joilla pyritään yksinkertaistamaan ulkomaankaupan toimijoiden menettelyjä yksipuolisista tullisuspensioista ja autonomisista tariffikiintiöistä annetun komission tiedonannon mukaisesti. Tässä asetuksessa ei Euroopan unionista tehdyn sopimuksen 5 artiklan 4 kohdan mukaisesti ylitetä sitä, mikä on tarpeen aiottujen tavoitteiden saavuttamiseksi.

Selkeyden vuoksi on asianmukaista julkaista neuvoston asetuksen (EU) N:o 1388/2013 liitteestä konsolidoitu toisinto, joka korvaa kokonaisuudessaan vanhan liitteen.

Kyseisen uudelleentarkastelun perusteella komissio katsoo, että on perusteltua avata autonomisia tariffikiintiöitä joillekin sellaisille uusille tuotteille, joita ei tällä hetkellä luetella neuvoston asetuksen (EU) N:o 1388/2013 liitteessä. Eräiden muiden tuotteiden osalta tavaran kuvausta on muutettava, uusia Taric-koodeja vahvistettava, yksi uusi päättymispäivä lisättävä ja yhtä alkuperäistä kiintiömäärää korotettava. Lisäksi liitteestä olisi poistettava tuotteet, joiden tariffikiintiön jatkaminen ei ole enää unionin taloudellisten etujen mukaista.

Ehdotuksella ei ole rahoitusvaikutuksia menoihin, mutta sillä on rahoitusvaikutus tuloihin. Tulleja jää kantamatta yhteensä noin 44,7 miljoonaa euroa vuodessa. Vaikutus perinteisiin omiin varoihin on 35,8 miljoonaa euroa vuodessa (eli 80 prosenttia kokonaismäärästä). Säädökseen liittyvässä rahoitusselvityksessä on tarkempia tietoja ehdotuksen talousarviovaikutuksista.

Ehdotettu muutos on luonteeltaan puhtaasti tekninen ja koskee ainoastaan neuvoston asetuksen (EU) N:o 1388/2013 liitteessä lueteltujen tariffikiintiöiden soveltamisalaa. Tästä ehdotuksesta ei näin ollen tehty vaikutustenarviointia.

2018/0386 (NLE)

Ehdotus

NEUVOSTON ASETUS

tiettyjä maatalous- ja teollisuustuotteita koskevien unionin autonomisten tariffikiintiöiden avaamisesta ja hallinnoinnista annetun asetuksen (EU) N:o 1388/2013 muuttamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen ja erityisesti sen 31 artiklan,

ottaa huomioon Euroopan komission ehdotuksen,

sekä katsoo seuraavaa:

(1)Neuvoston asetuksella (EU) N:o 1388/2013 avattiin autonomisia tariffikiintiöitä, jotta voidaan varmistaa tiettyjen sellaisten maatalous- ja teollisuustuotteiden riittävä ja jatkuva saatavuus, joita ei tuoteta riittävästi unionissa, ja välttää siten aiheuttamasta häiriöitä kyseisten tuotteiden markkinoille. Näissä tariffikiintiöissä tuotteita voidaan tuoda unioniin alennetuin tullein tai tulleitta.

(2)Koska on unionin edun mukaista varmistaa tiettyjen maatalous-, kemian- ja teollisuustuotteiden riittävä tarjonta ja koska samanlaisia, vastaavia tai korvaavia tuotteita ei tuoteta unionissa riittävästi, on tarpeen avata asianmukaisille tuotemäärille kuusi uutta tullitonta tariffikiintiötä, joiden järjestysnumerot ovat 09.2600, 09.2617, 09.2720, 09.2738, 09.2740 ja 09.2742. Lisäksi on unionin edun mukaista avata tariffikiintiöt, joiden järjestysnumerot ovat 09.2740 ja 09.2742, ainoastaan asianomaisten tuotteiden käyttämiseksi unionissa tuotettavien tiettyjen tavaroiden valmistuksessa. Näiden kiintiöiden soveltamisen edellytykseksi olisi sen vuoksi asetettava Euroopan parlamentin ja neuvoston asetuksen (EU) N:o 952/2013 254 artiklassa säädetty erityiskäyttö.

(3)Tariffikiintiöiden, joiden järjestysnumerot ovat 09.2684, 09.2686, 09.2723 ja 09.2864, määriä olisi korotettava, koska korotus on unionin edun mukainen.

(4)Tariffikiintiöön, jonka järjestysnumero on 09.2850, luettavien tuotteiden luokittelua yhdistettyyn nimikkeistöön (CN) olisi mukautettava.

(5)Aiemmin kiintiöön, jonka järjestysnumero on 09.2844, luettujen tuotteiden luokittelua CN:ään on selkeytetty. Selkeyden ja oikeusvarmuuden vuoksi tämä kiintiö, jonka järjestysnumero on 09.2844, olisi korvattava kiintiöllä, jonka uusi järjestysnumero on 09.2820 ja joka koskee sovellettavaa CN-koodia.

(6)Tariffikiintiöiden, joiden järjestysnumerot ovat 09.2684, 09.2728, 09.2730, 09.2734 ja 09.2736, kiintiöjaksoa olisi pidennettävä, koska tariffikiintiöt oli avattu ainoastaan kuudeksi kuukaudeksi ja koska niiden säilyttäminen on edelleen unionin edun mukaista.

(7)Koska tariffikiintiöiden, joiden järjestysnumerot ovat 09.2620, 09.2668, 09.2736, 09.2850 ja 09.2908, soveltamisala on riittämätön unionin talouden toimijoiden tarpeiden täyttämiseksi, kyseisiin kiintiöihin luettavien tuotteiden kuvausta olisi muutettava. On unionin edun mukaista säilyttää tariffikiintiöt, joiden järjestysnumerot ovat 09.2668 ja 09.2850, ainoastaan asianomaisten tuotteiden lisäämiseksi unionissa tuotettaviin tiettyihin tavaroihin. Kyseisten kiintiöiden soveltamisen edellytykseksi olisi sen vuoksi asetettava asetuksen (EU) N:o 952/2013 254 artiklassa säädetty erityiskäyttö.

(8)Koska ei ole enää unionin edun mukaista säilyttää tariffikiintiöitä, joiden järjestysnumerot ovat 09.2695, 09.2726, 09.2732, 09.2818, 09.2836, 09.2838 ja 09.2886, ne olisi suljettava.

(9)Asetuksen (EU) N:o 1388/2013 liite olisi korvattava tehtyjen muutosten huomioon ottamiseksi ja selkeyden vuoksi.

(10)Sen vuoksi asetusta (EU) N:o 1388/2013 olisi muutettava.

(11)Jotta tariffikiintiöjärjestelmän soveltaminen ei keskeytyisi ja jotta noudatettaisiin yksipuolisista tullisuspensioista ja autonomisista tariffikiintiöistä annetussa komission tiedonannossa vahvistettuja suuntaviivoja, tässä asetuksessa säädettyjä asianomaisten tuotteiden tariffikiintiöitä koskevia muutoksia on noudatettava 1 päivästä tammikuuta 2019. Tämän asetuksen olisi sen vuoksi tultava voimaan kiireellisesti,

ON HYVÄKSYNYT TÄMÄN ASETUKSEN: